תרחיש פתיחה לסימולציה (גרסה 6.2)

ב-20 לספטמבר 2016 מניחה המשלחת הצרפתית באו"ם על שולחן מועצת הביטחון הצעת החלטה הקוראת לסיום הכיבוש בתוך שנתיים, הקמת מדינה פלסטינית על בסיס גבולות 67 שבירתה ירושלים המזרחית, הפסקה מוחלטת של הבנייה בהתנחלויות, ופתרון צודק לבעיית הפליטים על בסיס היוזמה הערבית. ההחלטה קוראת לפתח ולחמאס להתפייס על מנת שיוכלו לייצג את העם הפלסטיני במו"מ על הסדר הקבע. בהצעת ההחלטה מובעת נכונות לשלוח כוחות שמירת שלום של האו"ם על מנת לסייע ביישום הסכמים במסגרת מתן "הגנה בינ"ל" לפלסטינים המהווים "מדינה תחת כיבוש". חברות מועבי"ט מצרים ומלזיה הצטרפו ליוזמה הצרפתית בשם ארגון מדינות האיסלם והליגה הערבית. בריטניה וספרד (חברת מועבי"ט) הצטרפו גם הם לרשימת התומכות בהחלטה, והאיחוד האירופי הודיע כי יכנס את מועצת השרים לדיון מיוחד בנושא בימים הקרובים, במגמה להביע תמיכה ברורה ביוזמה.

הצעת ההחלטה הצרפתית הוגשה לאחר מספר חודשים של מהומות קשות בשטחים. עד עתה נהרגו במהומות כ-350 פלסטינים וכ-110 ישראלים. קפיצת המדרגה האחרונה באלימות התרחשה כאשר הצעיר פלסטיני מוחמד רמזה שרף את עצמו בשידור חי לאחר שאביו החולה נפטר במעבר ג'למה מאז ארעו כבר מספר פיגועי ירי קשים בשטחים.

שיאה של האלימות היה פיגוע ראווה בבריכת הסולטן בירושלים במהלך הופעה של אלטון ג'ון, שבו נהרגו 19 אזרחים ישראלים. בשלב זה שום ארגון פלסטיני לא נטל אחריות על הפיגוע, אולם במערכת הבטחון נבדקת האפשרות שמדובר בחולייה הקשורה לדאעש . סקרי דעת קהל מראים על התחזקות דרמטית של דאעש בקרב צעירי הגדה שרבים מהם נשבעים אמונים לרעיון. ישראל הטילה סגר על הגדה ונמנעת יציאת פועלים לעבודה.

בימים האחרונים התרחשו הפגנות ענק של מתנחלים ואנשי ימין לפני בית ראש הממשלה ובתי שרים בתביעה לנקוט צעדים קשים נגד הפלסטינים ולפתוח במהלך בנייה נרחב בשטחים. השר בנט קורא להקמת ישובים חדשים באיו"ש ולסיפוח שטחי C ומאיים שיעזוב את הממשלה אם זו לא תקבל החלטה כזו בהקדם. נמסר על האצת המגעים בין הליכוד לישראל ביתנו בראשות ליברמן לקראת כניסה אפשרית של ליברמן, הצפוי לקבל את תיק החוץ, לממשלה. סקרי דעת קהל מצביעים על כך שמרבית הציבור הישראלי תומך בפעולה בסגנון "חומת מגן" באיו"ש. (לא ברור ההקשר. אם רוצים ערביי ישראל צריך איזה טריגר יותר ברור. ולמה לא לשים הפגנות של האופוזיציה בדרישה לפתיחת מו"ם גם עם אבו מאזן וגם עם הצרפתים, האירופים, האמריקנים והסעודים על ועידה בינ"ל או משהו כזה?)

ברצועת עזה מחריף המשבר ההומניטארי ובנוסף להפסקות החשמל התכופות ישנם סימנים ראשונים לכך שמי הברזים בעזה כבר אינם ראויים לשתייה (זה לא המצב כבר מזמן?). בדיווח למועצת הביטחון במסגרת דיון מזה"ת החודשי מסר שליח האו"ם לשטחים ניקולאי מלדנוב כי המוסדות ההומניטארים ברצועה בסכנת קריסה עקב מיעוט התרומות. לדבריו אונר"א עומדת בפני סגירה מיידית. הוא קרא לישראל לא לפתוח במבצע נוסף בסגנון "צוק איתן" ואמר כי הדבר יביא לבידודה הבינ"ל ולתוצאות קשות. באותו דיון ביקרו רוסיה וסין את ישראל בצורה חריפה והטילו עליה את האחריות למצב.

בעיתונות המפרצית נאמר שהזרוע הצבאית בחמאס חידשה את קשריה עם איראן וזו תורמת לה עתה סכומים גדולים. גורמים צבאיים מודים שאין לישראל פתרון חד משמעי לסוגיית המנהרות וכי ניכרות הכנות קדחתניות של הזרוע הצבאית לעימות ברצועה. מנגד ישנם דיווחים בעיתונות הזרה שלישראל יש כבר פתרון מבצעי שיאפשר תקיפת מנהרות. בשטח נמשכות מדי פעם קריסת מנהרות שאינה מוסברת. הזרוע הצבאית של חמאס קוראת לחידוש האלימות ואומרת שבעימות הבא האויב הישראלי יופתע מאד. בנאום תקיף שנשא בקטר הצהיר חאלד משעל כי גם במערכה הבאה בעזה האויב יופתע. בתשובה לשאלה של כתב הטלוויזיה האיראנית הודה משעל למנהיג חמינאי על תמיכתו המוראלית והחומרית האצילה החמאס. אולי כדאי ללכת עוד צעד קדימה ושיהיה פיגוע-מינהרה אחד שיתבצע אבל יסוכל מיד עם היציאה מהמנהרה?

בתקשורת דווח כי התובעת הכללית של ה-ICC מאיצה מאד את הליכי הבדיקה המקדמיים של "פשעי המלחמה הישראלים" ועפ"י הערכת גורמי מקצוע בישראל ובארה"ב היא תודיע על פתיחת הליכי בדיקה בקרוב.

בראיון לרשת CBS קרא הנשיא אובמה לשני הצדדים לחדול מאלימות ואמר כי הוא חש שיש לו אחריות היסטורית לנצל את החודשים שנותרו לו בתפקיד על מנת להציל את "פתרון שתי-המדינות" וכי הוא מאמין שהצעת החלטה מאוזנת במועצת הביטחון עשויה לדחוף את הצדדים למו"מ רציני. בעיתונות האמריקאית רווחות שמועות שהילרי קלינטון ביקשה מהנשיא לבצע צעדים "כואבים ודרמטיים" באופן מיידי על מנת למנוע ממנה את הצורך להיכנס לבית הלבן בעיצומו של משבר במידה שתזכה בבחירות שייערכו בנובמבר. מנגד, במחנה הרפובליקני הצהרות חריפות כי פעולות הנשיא אובמה הן "בלתי-חוקתיות ומונעות מנקמנות אישית כנגד ראה"ם נתניהו", והנשיא הרפובליקני הבא יבצע "פניית-פרסה" בנושא זה.

חברי כנסת שהשתתפו בישיבה של ועחו"ב מסרו כי רח"ט מחקר החדש דיווח על התארגנות משמעותית של קבוצת בכירים פלסטינים להדחת אבו מאזן בטענה שהוא אינו מסוגל להתמודד עם האלימות הישראלית. בין היתר נמסר על אפשרות כי בימים הקרובים יודיע מרוואן ברגותי וג'יבריל רג'וב על הסכם לשיתוף פעולה. גורמים במנהל האזרחי מעריכים שימיו של אבו מאזן בראש הרש"פ ספורים וכי הוא צפוי להתפטר בימים הקרובים. עם זאת באופן פומבי ממשיך אבו מאזן את הקו הלוחמני והמתריס, כשהוא מעודד את "שלל היוזמות הבינ"ל של תוכי העניין הפלסטיני, המבינים את גודל השעה ופועלים למנוע מישראל לקבור את פתרון שתי המדינות". מקורבי יו"ר הרש"פ מסרו ל"לה מונד" כי הם "מרוצים מאוד מרמת התיאום בינו לבין הנשיא הולנד", וכי "הצלחת המהלך הצרפתי במועבי"ט תשפיע על נכונותו של אבו מאזן להמשיך ולשאת בנטל של הנהגת העם הפלסטיני".

הנציבה העליונה ליחסי חוץ של האיחוד האירופי מוגריני הודיעה – בתיאום עם שרי החוץ של גרמניה, בריטניה וצרפת - כי בכוונתה לשגר הזמנות לועידה בינ"ל שתתקיים, גם ללא ישראל והפלסטינים אם יסרבו להגיע, על מנת לבחון כיצד ניתן ליישם רעיון שתי המדינות. לדבריההגיעה העת לחדד את האלטרנטיבות העומדות בפני הצדדים. זו הדקה ה-90 של פתרון שתי המדינות. לא יתכן שהאיחוד האירופי יסייע לפלסטינים, ויהווה שוק חשוב ליצוא הישראלי אך לא תהיה לו השפעה על פתרון הסכסוך "שיש לו השלכות משמעותיות על חיינו כאירופאים". "לא נוסיף לתמוך פוליטית ופיננסית במודל כושל של פתרון. אם יש לישראל פתרון אחר שיהיה הוגן וצודק ומקובל על הפלסטינים, אנחנו מוכנים לשמוע אותו. "ניהול הסכסוך" תוך שלילת זכויות הפלסטינים איננו אופציה שהאיחוד האירופי יממן, ולבחירה בה תהיינה השלכות הולכות ומחמירות על יחסי ישראל והא"א". מוגריני סירבה לאשר או להכחיש כי האיחוד מכין חבילת סנקציות על ישראל. בחודשים האחרונים הכירו 10 מדינות באיחוד האירופי במדינת פלסטין ובהן צרפת, איטליה וספרד. כמו כן מספר מדינות קראו לחייב ישראלים הגרים מעבר לקו הירוק לקבל אשרת כניסה למדינות האיחוד. במקביל תנועת ה-BDS ממשיכה לצבור הצלחות ורשת הסופרמרקטים הצרפתית הגדולה 'קרפור' הודיעה על הפסקת מכירת מוצרים שמקורם מישראל.

ירדן מגנה את האלימות של כוחות הביטחון הישראליים ומאיימת שתחזיר את השגריר ותגרש את השגרירה הישראלית מעמאן. בעמאן מתקיימות הפגנות ענק ומשקיפים מעריכים שהמהומות מהוות איום על המשטר. שר החוץ הירדני נאצר ג'ודה אמר כי ירדן תומכת באופן מלא באינתיפאדה השלישית וכי יש להביא פעם אחת ולתמיד להקמת מדינה פלסטינית עצמאית. כוחות הביטחון בירדן עדיין מראים נוכחות רבה ברחובות וזאת לאחר פיגוע ההתאבדות המשולש של דאעש ברבת עמון שגבה 81 קורבנות.

מצרים מאיימת גם היא לפגוע בקשרים עם ישראל . בקהיר מתקיימות מהומות קשות של האחים המוסלמים הקוראים לצאת למלחמה נגד ישראל וזאת בהמשך להפגנות הלחם הקשות המתקיימות זאת השבת השלישית בכל רחבי מצרים בדגש על קהיר, גיזה וצפון סיני.

הנשיא פוטין טוען שיש להביא פתרון לבעיה הפלסטינית באמצעות הקמת מדינה פלסטינית שבירתה בירושלים. לדבריו מוסקבה מוכנה לארח ועידה בינ"ל בהשתתפות כל הצדדים לפתרון המצב. בשלב הראשון הודיעו הרוסים כי בימים הקרובים צפויים להגיע למוסקבה נציגי הפתח והחמאס וכי עקרונות להסכם פיוס ביניהם כבר סוכמו. אלה כוללים בין היתר שילוב החמאס בהנהגת אש"ף, קביעת מועד לבחירות למועצה המחוקקת ולנשיאות והקמת ממשלת אחדות לאומית. "כל מה שנותר הוא לחתום" – אמר דובר משרד החוץ הרוסי.

תהליך ההתקרבות בין ישראל לתורכיה הגיע לסיומו בשלב זה בהודעה של ממשלת תורכיה כי היא מקפיאה את היחסים עם ישראל ותתרכז מעתה בהגנה על הפלסטינים "הסובלים תחת הכיבוש האכזרי ביותר בתולדות האנושות". נראה לי חריף מדי בשלב הזה של המשחק. הייתי משאיר מגעים על אש קטנה, ומעורבות טורקית מול חמאס ומול שאר השחקנים בתמיכה ביוזמות השונות תוך רצון למלא תפקיד, בעיקר בעזה אבל לא רק.